BG Официален вестник на Европейския съюз CE 51/56

Вторник, 13 септември 2011 г.

Предприемаческа дейност на жените в малките и средните предприятия

P7_TA(2011)0367

Резолюция на Европейския парламент от 13 септември 2011 г. относно предприемаческата дейност на жените в малките и средните предприятия (2010/2275(INI))

2013/C 51 E/07

Европейският парламент,

— като взе предвид Регламент (ЕО) № 800/2008 на Комисията от 6 август 2008 г. относно деклариране на някои категории помощи за съвместими с общия пазар в приложение на членове 87 и 88 от Договора (Общ регламент за групово освобождаване) (1),

— като взе предвид Доклада на Комисията от 3 октомври 2008 г., озаглавен „Осъществяване на целите от Барселона относно детските заведения за деца в предучилищна възраст“ (COM(2008)0638),

— като взе предвид доклада на Комисията, озаглавен „Насърчаване на иновациите и предприемачеството сред жените“, от 25 юли 2008 г.,

— като взе предвид съобщението на Комисията от 25 юни 2008 г., озаглавено „Мисли първо за малките!“„Small Business Act“ за Европа (COM(2008)0394),

— като взе предвид Директива 2010/41/ЕС на Европейския парламент и на Съвета от 7 юли 2010 г. за прилагане на принципа на равно третиране на мъжете и жените, които извършват дейности в качеството на самостоятелно заети лица, и за отмяна на Директива 86/613/ЕИО на Съвета (2),

— като взе предвид Решение 2010/707/ЕС на Съвета от 21 октомври 2010 г. относно насоки за политиките за заетост на държавите-членки (3),

— като взе предвид Регламент (ЕО) № 1346/2000 на Съвета от 29 май 2000 г. относно производството по несъстоятелност (4),

— като взе предвид своята резолюция от 10 март 2009 г. относно инициативата „Small Business Act“ (5),

— като взе предвид своята резолюция от 30 ноември 2006 г., озаглавена „Време за превключване на по-висока скорост – създаване на Европа на предприемачеството и растежа” (6),

— като взе предвид резолюцията си от 10 октомври 2002 г. относно доклада на Комисията до Европейския парламент и до Съвета: инициатива за растеж и заетост – мерки за финансово подпомагане на иновационни и създаващи работни места малки и средни предприятия (МСП) (7),

— като взе предвид член 48 от своя правилник,

— като взе предвид доклада на комисията по правата на жените и равенството между половете (A7-0207/2011),

А. като има предвид, че е важно да се признае, че споделянето на семейните и домакинските отговорности между мъжете и жените, най-вече чрез по-широко използване на родителски отпуск и отпуск по бащинство, е от съществено значение за напредъка и постигането на равенство между половете и поради това е необходимо да се поддържа равновесие между професионалния и личния живот, което може да помогне на жените да започнат собствена стопанска дейност, чрез който да си осигурят финансова независимост и независимост в професионалния живот,

Б. като има предвид, че самостоятелната заетост като цяло дава възможност за по-голяма гъвкавост по отношение на работното време, броя на работните часове и работното място, тъй като предоставя повече възможности за хората, които се опитват да съчетават труда с грижите за семейството или с други дейности, както и за онези, които се нуждаят от специално пригодено работно място,

В. като има предвид, че категориите микро-, малки и средни предприятия (МСП) представляват предприятия, в които работят по-малко от 250 души и които имат годишен оборот до 50 милиона евро и годишен баланс, който не надхвърля 43 милиона евро,

Г. като има предвид, че 99 % от новите предприятия в Европа са микро- или малки предприятия и една трета от тях са основани от безработни, и като има предвид, че микропредприятията с под 10 работници и служители представляват 91 % от европейските предприятия,

Д. като има предвид, че Планът за действие на Комисията относно Европейската програма за предприемачество (COM(2004)0070) обръща внимание на необходимостта от по-добри социалноосигурителни схеми, като има предвид, че Комисията предвижда да представи съобщение относно инициативата „Small Business Act“ в началото на 2011 г., и като има предвид, че следва по-специално да се наблегне на необходимостта от по-добро социално осигуряване за жените предприемачи,

Е. като има предвид, че жените могат да бъдат изправени пред препятствия пред достъпа до информационна подкрепа и финансови и технологични средства и услуги, което би могло да ограничи възможностите им за разширяване на техните предприятия и участие в тръжни процедури за сключване на договори с министерства и общини,

Ж. като има предвид, че съгласно възприетата от Европейската комисия терминология фиктивната самостоятелна заетост означава недействителна самостоятелна заетост в случаи, в които е използвана неправилна класификация на заетостта с цел заобикаляне на задълженията за социална закрила и отнемане на служителите на възможността да се възползват от основните си права като работници, за да се намалят трудовите разходи; като има предвид, че въпросните служители остават икономически зависими,

З. като има предвид, че предприемачи са лицата (собствениците на предприятия), които се стремят да генерират стойност чрез създаването или развитието на икономическа дейност, като идентифицират и разработват нови продукти, процеси или пазари (8),

И. като има предвид, че жените предприемачи могат да бъдат определени като жени, създали предприятие, в което те притежават мажоритарен дял от акциите, и които участват активно във вземането на решения, поемането на рискове и ежедневното управление,

Й. като има предвид, че се появиха много предприятия, особено такива, които се управляват от жени, в регионите по Цел 1, чийто статут на региони в по-неблагоприятно положение скоро ще се промени с приемането на нови държави,

К. като има предвид, че много от регионите, които скоро няма да получават помощ, включват селски райони, които не са достатъчно развити, а регионите в неотдавна присъединилите се страни често нямат необходимите културни, социални и организационни ресурси, за да използват европейското финансиране по най-добрия начин,

Л. като има предвид различията между държавите-членки по отношение на броя жени предприемачи; като има предвид, че сред онези, които възприемат предприемачеството като обещаваща възможност за кариера, жените са по-малко от мъжете и че въпреки увеличаването през последното десетилетие на броя на жените, управляващи МСП, в Европейския съюз едва 1 от всеки 10 жени е предприемач, докато сред мъжете това съотношение е 1 от 4; като има предвид, че жените съставляват около 60 % от всички завършили университетско образование, но са много по-слабо представени на пазара на труда по отношение на работата на пълен работен ден, особено в стопанската сфера; като има предвид, че е особено важно жените да бъдат насърчавани и да имат възможността да започват предприемаческа дейност, за да се намали съществуващото неравенство между половете,

М. като има предвид, че приетият от САЩ Закон за предприемачеството сред жените (1988 г.) е увеличил броя на жените със собствени предприятия като процент от всички предприятия от 26 % през 1992 г. на 57 % през 2002 г.; като има предвид, че успехът на този закон би могъл да помогне на ЕС да установи добри практики,

Н. като има предвид, че жените предприемачи, които имат по-слаби познания относно възможностите за финансиране и опит във финансовото управление поради различни обществени фактори, се нуждаят от подкрепа не само по време на началния етап, но също така и през целия бизнес цикъл на фирмата, тъй като има разлика във вида подкрепа, необходима за бизнес планирането в началния етап и в етапа на растеж,

О. като има предвид, че предприемачеството сред жените и МСП със собственици жени е ключов източник на увеличаване на заетостта сред жените и по този начин за извличане на по-големи ползи от образованието на жените, както и за гарантиране на сигурен труд за жените, и като има предвид, че предприемачеството сред жените осигурява бизнес динамика и иновации, чийто потенциал далеч не се използва в Европейския съюз, като увеличаването на броя на жените предприемачи води до положително въздействие върху икономиката като цяло и незабавен принос към нея; като има предвид, че в условията на нестабилен икономически климат мерките за подпомагане на предприемачеството сред жените често се пренебрегват,

П. като има предвид, че в много случаи мъжете и жените не разполагат с еднакви възможности за създаване и развитие на дружества, и като има предвид, че насърчаването на предприемачеството сред жените представлява дългосрочен процес, който изисква време за промяна на структурите и подходите в обществото; като има предвид, че жените винаги са били предприемчиви, но поради съществуващите правила и традиционно разделение на ролите те не винаги са имали възможност да се занимават с предприемачество,

Р. като има предвид, че Европейската инвестиционна банка (ЕИБ) значително е увеличила кредитирането, насочено към МСП – от 8,1 милиарда евро през 2008 г. на около 11,5 милиарда евро през 2009 г.; като има предвид продължаващото прилагане на инструментите за МСП, предвидени в Рамковата програма за конкурентоспособност и иновации (за 2007–2013 г. са предвидени 1,13 милиарда евро); като има предвид, че Комисията прие временна рамка относно държавната помощ за 2009/2010 г., предоставяйки на държавите-членки все повече възможности за справяне с последствията от ограничаването на кредитите,

С. като има предвид, че програмите за инвестиционна готовност увеличават способността на едно малко или средно предприятие или на един предприемач да разбере загрижеността на банките или на други инвеститори, които могат да предоставят външно финансиране,

Т. като има предвид, че жените предприемачи представляват разнообразна група, в която са представени различни възрасти, социален произход и образование – от неотдавна завършили до такива, които вече са напреднали в кариерата си и търсят нови начини да използват своя талант за управление, предприемачески дух, умение за общуване, консенсусен подход и способност да преценяват точно рисковете, и като има предвид, че жените предприемачи развиват дейност в широк диапазон от браншове и икономически дейности; като има предвид, че мъжете и жените нямат еднакви възможности за създаване и развитие на предприятия поради стереотипите по отношение на половете и поради структурните бариери, като често неоснователно се смята, че жените не притежават качества на предприемачи, например самоувереност, управленски способности, умение да отстояват позициите си и да поемат рискове,

У. като има предвид, че наставничеството и подкрепата от страна на действащи предприемачи – както жени, така и мъже, може да помогне на новите предприятия, създадени от жени предприемачи, да преодолеят много от страховете, свързани с новите предприятия,

Ф. като има предвид, че е важно да се насърчават практическите препоръки, които отчитат реалността на стопанската дейност и икономическия живот в конкурентната пазарна среда,

Х. като има предвид, че няма достатъчно изследвания във връзка с предприемачеството сред жените на равнище ЕС, които да предоставят необходимите сведения за разработването и прилагането на общи политики на ЕС в тази област,

Ц. като има предвид, че в много държави-членки самостоятелно заетите лица не разполагат с подходящи права на социално сигурност, например отпуски за майчинство или бащинство, обезщетения за безработица, заболяване и увреждания и пенсионно осигуряване, както и с детски заведения, въпреки че такива заведения са изключително важни, за да могат жените предприемачи да съчетават професионалните ангажименти с личния живот и за да може Европейският съюз да се справи с демографските предизвикателства, като има предвид, че в насоките за политиките по заетостта е посочено, че държавите-членки следва да насърчават самостоятелната заетост, като в същото време гарантират подходяща социална сигурност за самостоятелно заетите лица,

Ч. като има предвид, че съществува група от лица, предимно жени, които извършват домакинска работа или предоставят частни грижи и които не са официално наети, но не са и регистрирани официално като самостоятелно заети и поради това не разполагат с никаква социална закрила,

Достъп до финансова и образователна подкрепа

1. Насърчава Комисията, държавите-членки и регионалните и местните органи да използват по по-добър начин възможностите за финансиране, достъпни за жените предприемачи чрез специални безвъзмездни помощи, рисков капитал, разпоредби в областта на социалната сигурност и отстъпки от лихвени проценти, които ще позволят справедлив и равнопоставен достъп до финансиране, като например европейския механизъм за микрофинансиране „Прогрес“, по който се предоставят микрокредити в размер до 25 000 EUR на микропредприятия и на лица, които желаят да основат малко предприятие и не разполагат с достъп до традиционните банкови услуги, като например безработни;

2. Призовава държавите-членки да организират национални кампании, включително практически обучения и семинари, за по-ефективно насърчаване и информиране на жените относно Европейския механизъм за микрофинансиране „Прогрес“ и относно всички възможности за финансиране, предлагани от този механизъм;

3. Посочва, че равенството между мъжете и жените е основен принцип на ЕС, признат от Договора за Европейския съюз и от Хартата на основните права на Европейския съюз, но че въпреки постигнатия значителен напредък в тази област все още съществуват много аспекти на неравенство между жените и мъжете в областта на предприемачеството и вземането на решения;

4. Изразява съжалението си, че финансовата и икономическа криза е задълбочила проблемите, пред които са изправени много потенциални жени предприемачи, по-специално през първите три години от дейността; подчертава, че развитието на печеливши МСП както от мъже, така и от жени, може да помогне на държавите-членки да постигнат по-устойчив икономически растеж;

5. Приветства специалния раздел относно подпомагането на предприемачеството сред жените в горепосочения Регламент (ЕО) на Комисията № 800/2008; призовава Комисията да гарантира, че тази помощ ще продължи да бъде предоставяна в бъдеща рамка на Общността за подпомагане с цел да се подпомогне засилването на позициите на жените предприемачи след изтичането на срока на действие на регламента;

6. Призовава държавите-членки да гарантират, че МСП, управлявани (и създадени) от жени, също могат да се възползват от данъчните предимства, предвидени за МСП;

7. Призовава Комисията и държавите-членки да прилагат правилно Регламент (ЕО) № 1346/2000 на Съвета от 29 май 2000 г. относно производството по несъстоятелност и да гарантират на предприемачите, изпаднали в несъстоятелност или прекъснали кариерата си, достъп до помощ и подкрепа за финансово възстановяване с цел да могат да продължат вече започнати проекти или да променят насоката на дейността си;

8. Призовава Комисията и държавите-членки да насърчават обмена на най-добри практики между регионите, които вече не отговарят на изискванията за региони от Цел 1, и регионите в новоприсъединилите се страни, за да гарантира участието на жените предприемачи, особено в сектора на дребното селскостопанско производство, както за да им се даде възможност да предадат опита, който са натрупали, и по този начин да се избегне рязкото оттегляне на финансови помощи, така и с цел предоставяне на обучение и създаване на нова група жени на управленски постове в наскоро присъединилите се държави;

9. Призовава Комисията, държавите-членки и „Business Europe“ да насърчават предприемачеството сред жените, финансовата подкрепа и структурите за професионално насочване на жените и да осъществяват, в сътрудничество с училища и организации за предприемачи, както и с национални женски организации, програми за инвестиционна готовност, които да помогнат на жените да изготвят надеждни бизнес планове и да намерят и определят потенциални инвеститори;

10. Призовава Комисията и държавите-членки да извършат проучване на препятствията пред предприемачеството сред жените и най-вече да изготвят обширен анализ на достъпа на жените до финансови средства;

11. Призовава държавите-членки да насърчават банките и финансовите институции да разгледат възможността за предлагане на благоприятни за жените услуги за подпомагане на бизнеса;

12. Призовава Комисията, държавите-членки и Business Europe да обмислят създаването на системи за наставничество и програми за подкрепа, които по-специално да се възползват от схемите за активен живот на възрастните хора, които използват съветите и опита на пенсионирани специалисти предприемачи – мъже и жени;

13. Призовава държавите-членки да обърнат особено внимание на положението на жените над 50-годишна възраст и да им помогнат за създаването на техни собствени предприятия;

14. Настоява държавите-членки да прилагат политики, които да позволяват на жените да съчетават успешно професионалния и личния живот и да създадат подходящи детски заведения, тъй като недостъпността им, ограничените места и недоброто качество създават допълнителни препятствия пред жените, които искат да създадат предприятие;

15. Призовава Комисията и държавите-членки да подкрепят достъпа на жените предприемачи до оценки на потенциала за растеж, извършвани от опитни консултанти, измерващи възможните рискове;

16. Посочва, че съгласно няколко извършени неотдавна проучвания жените предприемачи са склонни да възприемат по-предпазлив подход към поемането на икономически и финансови рискове, отколкото мъжете; счита, че констатациите от такива проучвания следва да се анализират по-внимателно, за да се установи дали са верни и какви заключения могат да се направят във връзка с тях;

17. Призовава държавите-членки и регионалните органи да включат национални образователни концепции с цел да се повиши информираността на момичетата относно предприемачеството и жените в управлението на предприятия и да развият идеята за „предприемачество сред младежта“ в училищата, така че в рамките на курс с продължителност една учебна година ученичките да се запознаят, ако желаят, с жизнения цикъл на едно предприятие от създаването му, през функционирането до прекратяването му, като този процес се свърже с наставничество от страна на учителите и съветници по програми за активен живот на възрастните хора от местната бизнес общност;

18. Признава, че от много ранна възраст много момичета са разубеждавани да не изучават в училище и в университета предмети, които традиционно се считат за „мъжки“, например естествени науки, математика и технологии; препоръчва въвеждането на курсове на обучение по основи на предприемачеството и разширяване на спектъра на възможните предмети и професии, достъпни за момичета, за да могат те да натрупат познания и да развият пълния набор от умения, необходими за постигането на успех в стопанската дейност; подчертава значението на подпомагането на възможностите за заетост за момичетата и жените чрез създаване на навици за обучение и учене през целия живот;

19. изисква от институциите на ЕС, държавите-членки и регионалните органи да насърчават едногодишни предприемачески или стажантски програми и обмени за жени, провеждани в университетите в Европа, в рамките на които студентите да могат да изготвят проекти за развитие въз основа на действителни бизнес концепции с цел да създадат жизнеспособни и печеливши предприятия още по време на своето образование; освен това счита, че дейностите на сдруженията на завършилите и на студентите следва да представляват неразделна част от този процес, която да развива самоувереност и мислене в рамките на „ролеви модел“ сред студентите; призовава Комисията да насърчава обмена на добри практики в тази сфера;

20. Изисква от държавите-членки и Business Europe да повишат информираността относно европейската програма за обмен на предприемачи „Еразъм за млади предприемачи“ и да насърчават тази програма, чиято конкретна цел е да допринесе за засилване на предприемачеството, интернационализацията и конкурентоспособността на потенциалните начинаещи предприемачи в ЕС и новосъздадените микро- и малки предприятия, и която предлага на новите предприемачи възможността да работят до 6 месеца с опитен предприемач в неговото/нейното МСП в друга държава от ЕС; препоръчва да се предоставят специални стипендии, като стипендиите по програма „Леонардо да Винчи“ на ЕС, за студентки с изявен потенциал, които да приключват с церемонии по връчване на награда за „най-добра практика“ за успешно завършилите;

21. Настоява държавите-членки да насърчават равния достъп до договори за възлагане на обществени поръчки и да направят политиката в областта на обществените поръчки в публичния сектор неутрална по отношение на пола;

Достъп до традиционни възможности за свързване в бизнес мрежи и информационни и комуникационни технологии

22. Призовава държавите-членки да насърчават разработването на програми за трансгранично сътрудничество, насочени към създаването на трансгранични центрове за подпомагане за жени предприемачи, за да предоставят основа за обмен на опит, рационализация на ресурсите и споделяне на добри практики;

23. Призовава Комисията и държавите-членки да използват информационните и комуникационните технологии, които могат да спомогнат за повишаване на осведомеността и мрежовата подкрепа за жените; настоява да се обърне внимание на проблема с цифровото разделение в Европа, като се подобрят широколентовите връзки и по този начин се осигури гъвкавост на жените да упражняват стопанска дейност и от дома, ако имат такова желание;

24. Призовава Комисията и държавите-членки да насърчават участието на жени в местните търговски камари, специализирани НПО, лобистки групи и браншови организации, които формират основната бизнес общност, така че да могат да развият и засилят конкурентни бизнес умения, и призовава търговските камари от своя страна активно да приканват жените предприемачи да се включат, както и да насърчават създаването на специални услуги и представителни групи на жените предприемачи, които да подпомагат засилването на техните позиции и развитието на предприемаческа култура;

25. Призовава държавите-членки да подчертаят ролята на НПО за насърчаване и подпомагане на предприемачеството сред жените;

26. изисква от Комисията да насърчава обмена на добри практики с цел насърчаване на предприемаческия дух сред жените; изисква от Комисията, държавите-членки и Business Europe да насърчават и да предвидят разпоредби за жени предприемачи, така че те да се свържат с подходящи бизнес партньори в други области и по този начин да имат възможността да споделят опит и практики и да придобият по-добро разбиране за по-широкия бизнес свят;

27. Призовава Комисията да създаде консултативни съвети със специфични познания в областта на предизвикателствата и бариерите, пред които се изправят жените предприемачи, като част от Enterprise Europe Network, които биха могли също така да послужат като единно звено за контакт за случаи на дискриминация от страна на институциите, предоставящи финансови услуги, по отношение на достъпа до кредити;

28. Признава важността на жените посланици, например Европейската мрежа на посланици за женско предприемачество (ENFEA), подчертаваща ролята, която жените могат да изпълняват при създаването на работни места и насърчаването на конкурентоспособността чрез вдъхновяване на жените и девойките за създаване на свой собствен бизнес чрез дейности в училищата, университетите, обществените групи и чрез медиите; отбелязва, че посланиците следва да са с различен произход, възраст и опит и да осъществяват дейност във всички браншове;

29. Призовава Комисията да организира кампания за насърчаване на участието на жените на пазара на труда чрез създаване на техни собствени предприятия и в същото време да предостави информация относно различните инструменти за улесняване на започването на стопанска дейност;

30. Счита, че Европейската служба за външна дейност и делегациите на ЕС в трети държави, в сътрудничество с търговските мисии на държавите-членки, могат да спомогнат за развитието на мрежи от МСП, управлявани от жени;

31. Призовава Комисията да събира сравними и подробни данни за предприемачеството сред жените в Европейския съюз (като например възраст, област на дейност, размер на предприятието, продължителност на дейността на жените предприемачи и етнически произход в съответствие с правилата на държавите-членки за защита на личните данни) с помощта на Европейската фондация за подобряване на условията на живот и труд и Европейския институт за равенство между половете, по начин, който не представлява допълнителна тежест за МСП, както и да анализират тези данни в годишния доклад относно МСП в ЕС на Прегледа на постиженията на МСП; счита, че събраните данни и информация следва да дадат на участниците в процеса на вземане на решения повече яснота относно конкретните проблеми, пред които са изправени жените предприемачи;

32. Приветства проучването на Комисията от 2008 г. относно иновациите и предприемачеството сред жените и призовава държавите-членки да се придържат към отправените в него препоръки относно политиката;

33. Призовава Комисията, държавите-членки и регионалните и местните органи да предприемат мерки за третиране на жените предприемачи по същия начин като служителите, когато става въпрос за социални и други услуги за подпомагане, и за подобряване на социалното положение на жените съпредприемачи и предприемачи в МСП чрез по-добри разпоредби, свързани с майчинството, по-добри детски заведения и заведения за предоставяне на грижи за възрастни хора и хора със специални нужди, както и по-добро социално осигуряване, и чрез премахване на стереотипите по отношение на пола, както и за подобряване на тяхното културно и правно положение, по-специално в изследователската, научната и инженерната област, в областта на новите медии, околната среда, екологосъобразните и нисковъглеродните технологии, селскостопанския и промишления сектор в градските и селските райони;

34. Призовава държавите-членки да проучат препятствията пред самостоятелната заетост на жените от ромски произход и да създадат програми, насочени към осигуряването на достъпна, бърза и евтина регистрация на жени предприемачи и на самостоятелно заети лица от ромски произход с цел създаване на възможности за достъпни кредити, включително микрокредити, за финансиране на предприятия на жени от ромски произход, и призовава Комисията да подкрепи тези дейности чрез съответните механизми за финансиране;

35. Призовава държавите-членки активно да се борят срещу фиктивната самостоятелна заетост, като дадат ефективно определение на понятието „самостоятелна заетост“ и въведат санкции за недействителна самостоятелна заетост;

36. Призовава Комисията и държавите-членки да създадат програма, насочена към подпомагането на лица, основно жени, извършващи домакинска работа или предоставящи грижи или други услуги, които не са нито наети, нито самостоятелно заети, да се регистрират като самостоятелно заети или да създадат свое собствено предприятие;

37. Призовава Комисията и държавите-членки да предложат подкрепа на жените, които планират да създадат или да купят предприятие, или да поемат семейно предприятие, включително на жените, които практикуват свободни професии, като например жени, които имат собствена адвокатска или медицинска практика; счита, че подкрепата следва да се състои в подходящи семинари и работни групи за обучение, за да се даде възможност на тези жени да придобият управленски умения, за да се справят успешно в ситуации на придобиване, по-специално извършване на експертизи, оценки на предприятия, банкиране и правни въпроси; признава, че следва да се обърне специално внимание на жените под 25-годишна възраст и над 50-годишна възраст, тъй като те са най-силно засегнати от финансовата криза;

38. Призовава Полша да обърне особено внимание на предприемачеството сред жените по време на своето председателство, по-специално в началото на октомври, когато е европейската седмица на МСП; призовава Комисията да предложи възможно най-бързо план за действие, за да се увеличи делът на жените предприемачи, и да стартира кампании за повишаване на информираността с цел премахване на стереотипите, според които жените нямат необходимите качества, за да бъдат успешни ръководители на предприятия;

39. Призовава семейните предприятия да осигуряват еднакви възможности за жените от семейството – например дъщерите – при предаването или прехвърлянето на предприятие;

40. Призовава държавите-членки да приемат мерки с цел да улеснят съчетаването на трудно съвместимите задължения в личния и професионалния живот, да подобрят възможностите за заетост сред жените и да помогнат за подобряване на перспективите за кариера на самостоятелно заетите;

41. Призовава Комисията да защитава образа на жените във всички средства за комуникация, като се противопоставя на възприетото мнение, че жените са уязвими по своята същност и както се предполага, им липсват конкурентоспособни и свързани с ръководенето на предприятие качества;

42. Посочва необходимостта от насърчаване на инициативи, които да помогнат за изготвяне и прилагане на положителни действия и политики в областта на човешките ресурси на равнище предприятия, с цел да се насърчи равенството между половете, като в същото време се обърне особено внимание на повишаването на информираността и мерките за обучение, насочени към насърчаването, предаването и въвеждането на практики, които са били успешни в други организации и предприятия;

43. Признава, че прегледът на „Small Business Act for Europe“ от 23 февруари 2011 г. определя амбициозни цели за МСП, но настоява призивът „Мисли първо за малките!“ да се прилага от ЕС и държавите-членки и във всички останали политики;

44. Призовава държавите-членки да подпомогнат програми, имащи за цел да дадат възможност на жени мигранти да работят като самостоятелно заети лица или да създадат бизнес чрез средства като политики за обучение и наставничество и мерки за осигуряване на достъп до кредити;

45. Призовава държавите-членки да признаят приноса на предприятия, които се стремят да насърчават равенството между половете и да улесняват постигането на баланс между личния и професионалния живот, като целта е да се подпомогне разпространението на практики, насочени към постигането на тези цели;

46. Призовава Комисията и държавите-членки да насърчават балансираното представителство на жените и мъжете в управителните органи на предприятията, особено в онези, в които държавите-членки са акционери;

47. Призовава държавите-членки да насърчават корпоративната социална отговорност между предприятията, управлявани от жени, за да се гарантира, че работата и работното време на жените са гъвкави, и да се насърчава предоставянето на услуги, насочени към грижите за семейството;

48. Призовава Комисията да насърчава политики и програми за професионално обучение за жени, включително развиването на компютърна грамотност с оглед увеличаване на участието на жените в промишлените сектори, като взема предвид наличната финансова помощ на местно, национално и общностно равнище и като осигурява повече стимули за използването на тази помощ от по-големи предприятия и от МСП;

49. Призовава Комисията да засили подкрепата за програми за професионално обучение за жени в промишлените МСП, както и подкрепата за научни изследвания и иновации в съответствие със Седмата рамкова програма и с Европейската харта за малките предприятия, одобрени в приложение III към Заключенията на председателството на Европейския съвет от Санта Мария да Фейра от 19 и 20 юни 2000 г.;

50. Обръща внимание на необходимостта да се насърчава създаването на мрежи от жени в рамките на предприятията, между предприятията в едни и същи промишлени отрасли и между различните промишлени отрасли;

51. Призовава държавите-членки и Комисията да изготвят и приложат стратегии за справяне със съществуващите несъответствия в работната среда и по отношение на развитието на кариерата на жените, работещи в сферата на науката и технологиите;

52. Счита за особено важно да се разпространяват съществуващите добри практики по отношение на участието на жените в промишлени изследвания и във високотехнологични промишлени сектори; посочва важността на информирането на управителните органи на промишлени предприятия със слабо участие на жени относно аспектите, свързани с пола, които следва да се превърнат в конкретни цели, обвързани с цифри;

*

* *

53. Възлага на своя председател да предаде настоящата резолюция на Съвета, на Комисията и на правителствата на държавите-членки.

(1) ОВ L 214, 9.8.2008 г., стp. 3.

(2) ОВ L 180, 15.7.2010 г., стр. 1.

(3) ОВ L 308, 24.11.2010 г., стр. 46.

(4) ОВ L 160, 30.6.2000 г., стр. 1.

(5) ОВ C 87 E, 1.4.2010, стр. 48.

(6) ОВ C 316 E, 22.12.2006 г., стр. 378.

(7) ОВ C 279 E, 20.11.2003, стр. 78

(8) „A Framework for Addressing and Measuring Entrepreneurship“, автори: N. Ahmad и A.N. Hoffman, 24 януари 2008, STD/DOC (2008) 2.